钦定古今图书集成/明伦汇编/官常典/第091卷 > 雍王重美
## 钦定古今图书集成/明伦汇编/官常典/第091卷 > 雍王重美

按《五代史唐废帝家人传》：“帝二子曰重吉、重美，皆不
知其所生。重美幼而明敏如成人。废帝即位，自左卫
上将军领成德军节度使，兼河南尹判六军诸卫事，
改领天雄军节度使，同中书门下平章事，封雍王。石
敬瑭反，废帝欲北征，重美谓宜持重，固请毋行。废帝
心惮敬瑭，初不欲往，闻重美言，以为然，而刘延皓与”
刘延朗等迫之不已，废帝遂如河阳，留重美守京师。
京师震恐，居民皆出城以藏窜，门者禁止之。重美曰：
“国家多难，不能与民为主，而欲禁其避祸，可乎？”因纵
民出。及晋兵将至，刘皇后积薪于地，将焚其宫室。重
美曰：“新天子至，必不露坐，但他日重劳民力，取怨身
后耳。”后以为然。废帝自焚，后及重美与俱死